पी चिदंबरम ने कोरोना टीकाकरण की रफ्तार पर उठाए सवाल, कहा- ऐसे तो वायरस जीत जाएगा
कांग्रेस के वरिष्ठ नेता पी चिदंबरम ने गुरुवार को कहा कि देश में कोरोना के खिलाफ टीकाकरण की यही गति रही तो इस लड़ाई में वायरस की जीत हो जाएगी।
नयी दिल्ली। देश में कोरोना टीकाकरण की रफ्तार को लेकर कांग्रेस के वरिष्ठ नेता ने सवाल उठाते हुए कहा है कि टीकाकरण की यही गति रही तो वायरस जीत जाएगा। कांग्रेस के वरिष्ठ नेता पी चिदंबरम ने गुरुवार को कहा कि देश में कोरोना के खिलाफ टीकाकरण की यही गति रही तो इस लड़ाई में वायरस की जीत हो जाएगी। पूर्व गृह मंत्री ने ट्वीट किया, ‘‘मुझे यह साझा करते हुए गर्व महसूस हो रहा है कि भारत ने कोविड-19 टीकों की 5.9 करोड़ खुराक निर्यात की है। साथ ही, मैं निराश हूं कि हमने भारतीय नागरिकों को केवल 3 करोड़ खुराक ही अब तक दी है।’’ उन्होंने आरोप लगाया कि केंद्र सरकार देशवासियों के टीकाकरण को विस्तार देने में बुरी तरह विफल रही है। चिदंबरम ने कहा, ‘‘क्या इस बात पर किसी को आश्चर्य है कि संक्रमण की दर हर दिन तेजी से बढ़ रही है? इस दर से वायरस और टीकाकरण के बीच की दौड़ वायरस द्वारा जीती जाएगी।’’ कांग्रेस के वरिष्ठ नेता ने कहा, ‘‘सरकार को मांग पर टीकाकरण की अनुमति देनी चाहिए और पूर्व-पंजीकरण सहित नौकरशाही से जुड़ी बाधाओं से छुटकारा पाना चाहिए।’’ केंद्रीय स्वास्थ्य एवं परिवार कल्याण मंत्रालय के मुताबिक, आज (18 मार्च) शाम 7 बजे तक पूरे देश भर में 3,89,20,259 कोरोना वायरस वैक्सीन की डोज़ दी जा चुकी है। आज 17,83,303 वैक्सीन की डोज दी गई है।